Aanklagte teen UJ-beskuldigdes laat vaarBetogings by die Universiteit van Johannesburg (UJ). Foto: Twitter Volgens hul regsverteenwoordiger, Heetesh Patesh, het die Nasionale Vervolgingsgesag (NVG) die aanklagte voorlopig teruggetrek vir verdere ondersoek. Die groep bestaan uit 33 studente van UJ, 13 studente van die Universiteit van die Witwatersrand (Wits) en 95 werknemers. Hulle is almal Vrydag in hegtenis geneem nadat hulle glo ŉ hofbevel verontagsaam het wat hulle verbied om naby die kampus te betoog. Die betogers is oornag by die Brixton-polisiestasie aangehou, maar Saterdag op waarskuwing vrygelaat. Die betogings teen die uitkontraktering van dienste by UJ het verlede week ondersteuning van studente gekry. Intussen het Ihron Rensburg, die instansie se visekanselier, Nehawu en ander werkerverteenwoordigers Sondag ŉ ooreenkoms onderteken dat dienste wat voorheen uitgekontrakteer is, intern bekom sal word. Die ooreenkoms bepaal ook alle partye moet hul samewerking aan ŉ taakspan van die universiteit gee, wat dringend ŉ plan vir die interne verkryging van dienste moet ontwikkel. Die taakspan sal na verwagting voor die einde van die jaar hierdie plan finaliseer.